Proposta għal direttiva tal-Kunsill li temenda d-Direttiva 77/388/KEE dwar is-sistema komuni tat-taxxa fuq il-valur miżjud f’dak li għandu x’ jaqsam mal-perijodu minimu tar-rata standard /* KUMM/2005/0136 finali - CNS 2005/0051 */





[pic] | KUMMISSJONI TAL-KOMUNITAJIET EWROPEJ | Brussel 14.4.2005 KUMM(2005) 136 finali 2005/0051 (CNS) Proposta għal DIRETTIVA TAL-KUNSILL li temenda d-Direttiva 77/388/KEE dwar is-sistema komuni tat-taxxa fuq il-valur miżjud f’dak li għandu x’ jaqsam mal-perijodu minimu tar-rata standard (preżentata mill-Kummissjoni) MEMORANDUM TA’ SPJEGAZZJONI 1. It-tieni subparagrafu ta’ l-Artikolu 12(3)(a), tad-Direttiva 77/388/KEE[1] jipprevedi li fuq proposta tal-Kummissjoni, il-Kunsill wara konsultazzzjoni mal-Parlament Ewropew u mal-Kumitat Ekonomiku u Soċjali Ewropew, irid jiddeċiedi unanimament dwar il-livell tar-rata standard tat-Taxxa tal-Valur Miżjud (VAT). 2. Din id-dispożizzjoni hija bbażata fuq l-Artikolu 93 tat-Trattat tal-KE, li jtilob lill-Kunsill jadotta dispożizzjonijiet għall-armonizzazzjoni tal-leġiżlazzjoni dwar it-taxxi fuq il-bejgħ gross, sal-punt li din l-armonizzazzjoni hija meħtieġa biex tiżgura l-ħolqien u t-tħaddim ta’ suq intern. Minħabba f’hekk, il-ħolqien ta' rata standard dejjem kienet meqjusa bħala indispensabbli. 3. Bil-ħsieb tal-ħolqien ta' suq intern f' Jannar 1993, il-Kummissjoni ppreżentat proposti sabiex titwaqqaf sistema definittiva ta’ armonizzazzjoni ta’ taxxa. F’dak li għandu x’jaqsam ma’ rati, il-Kummissjoni l-ewwel ipproponiet struttura armonizzata ta’ taxxa b'żewġ rati ta’ VAT u armonizzazzjoni fi ħdan parametru, tar-rati applikati mill-Istati Membri. 4. Madankollu, minħabba l-impossibilità li jiġu adottati l-proposti tal-Kummissjoni qabel l-1 ta' Jannar 1993, il-Kunsill iddeċieda li jadotta sistema tranżitorja. F’dak li għandu x’jaqsam ma’ rati adotta d-Direttiva 91/77/KEE[2], b’rati approssimattivi. 5. Din id-Direttiva li daħħlet sistema ta’ rati minimi, stipulat li mill-1 ta' Jannar 1993 sal-31 ta’ Diċembru 1996, ir-rati normali ma setgħux ikunu inqas minn 15%. Din id-dispożizzjoni ġiet estiża tliet darbiet u se tibqa’ tapplika sal-31 ta’ Diċembru 2005. 6. Sabiex iżżomm il-livell ta’ armonizzazzjoni milħuq b’dawn ir-rati, il-Kummissjoni ppreżentat darbtejn proposti[3] li jistipulaw rata standard fi ħdan parametru, b'rata minima ta' 15% u dik massima ta' 25%. Il-parametru ttieħed mir-rati applikati fil-prattika fl-Istati Membri fejn ir-rati standard dejjem varjaw bejn 15% u 25%. 7. Dawn iż-żewġ proposti ta’ approssimassjoni tar-rati sabiex jinstab parametru fiss ta’ rati standard ġew modifikati mill-Kunsill[4] li żamm biss il-prinċipju ta’ rata minima b’referenza għar-rata minima ta’ 15% mqabbla mas-sistema mdaħħla permezz tad-Direttiva ta’ l-1992. 8. Fl-2000, il-Kummissjoni, bil-ħsieb li ttejjeb il-ħidma tas-suq intern fil-medda l-qasira, adottat strateġija[5] li tista' tiġi applikata f’fażijiet u bbażata fuq erba’ għanijiet prinċipali: is-simplifikazzjoni u l-modernizzazzjoni tar-regoli preżenti, aktar applikazzjoni uniformi tad-dispożizzjonijiet li hemm bħalissa u sistema amministrattiva ta’ kooperazzjoni. Il-prijoritajiet ta' l-istrateġija tal-VAT ġew analizzatti u aġġornati fl-2003[6]. 9. Din l-istrateġija ġiet adottat minħabba r-riservi ta’ l-Istati Membri li kienu qegħdin juru biċ-ċar li ma tantx kien hemm prospetti tajba li fil-ġejjieni titwaqqaf sistema komuni ta’ VAT ibbażata fuq l-Istat Membru ta’ l-oriġini. L-għan prinċipali ta' l-istrateġija kien li jagħti mbottatura ġdida lill-Kunsill sabiex fil-medda l-qasira jkun hemm titjib konkret u essenzjali fis-sistema ta’ taxxi li hemm bħalissa, mingħajr ma jkun hemm dubju li fl-aħħar mill-aħħar irid ikun hemm prinċipju ta' tassazzjoni fl-Istat Membru ta' l-oriġini bħala għan tal-Komunità fil-medda t-twila. 10. Madankollu matul dan il-perijodu, huwa importanti li d-diverġenza fir-rati standard tal-VAT applikati mill-Istati Membri ma titħallix tkompli tikber sal-punt li twassal għal żbilanċi strutturali fl-UE u tgħawweġ lill-kompetizzjoni f'ċerti setturi ta' l-attività. Il-Kummissjoni għalhekk adottat proposta li testendi l-applikazzjoni ta' rata standard ta’ 15% sal-31 ta’ Diċembru 2005 mingħajr ma tipproponi parametru. Il-Kunsill adotta din il-proposta mingħajr emenda fid-19 ta’ Jannar 2001. 11. It-tkabbir ta’ l-Unjoni Ewropea b’għaxar Stati Membri ġodda fl-1 ta’Mejju 2004 ma biddilix is-sitwazzjoni dwar ir-rata standard. Fil-fatt dik ir-rata tkompli tvarja bejn 15% u 25% fil-25 Stat Membru. Żewġ Stati Membri (Ċipru u l-Lussemburgu) japplikaw rata ta' 15% u tlieta japplikaw rata ta' 25% (id-Danimarka, l-Ungerija u l-Iżvezja). 12. F’dawn iċ-ċirkostanzi, jidher għalhekk xieraq li temporanjament tinżamm ir-rata ta' 15% u jiġi propost li l-leġiżlazzjoni fis-seħħ tkun estiża. 13. Il-perijodu ta’ l-applikazzjoni ta’ din ir-rata skond l-Artikolu 12(3)(a), tad-Direttiva 77/388/KEE jagħlaq fil-31 ta’ Diċembru 2005, l-għan ta’ din il-proposta huwa li tħalli lill-Kunsill jestendi l-perijodu ta’ l-applikazzjoni tar-rata standard minima. Il-livell minimu tar-rata standard huwa għalhekk ta’ 15% għal ħames snin mill-1 ta’ Jannar 2006 sal-31 ta’ Diċembru 2010. Noti fuq l-Artikoli Artikolu 1 L-ewwel paragrafu jipproponi li r-rata standard minima tal-VAT li bħalissa fid-diversi Stati Membri hija ta’ 15%, tiġi estiża mill-1 ta' Jannar 2006 sal-31 ta' Diċembru 2010. It-tieni paragrafu jpoġġi l-31 ta’ Diċembru 2010 bħala d-data ta’ skadenza tal-livell minimu propost għar-rata standard. Din id-dispożizzjoni se tkun soġġetta għall-reviżjoni, peres li l-Kunsill, fuq proposta ppreżentata mill-Kummissjoni mhux aktar tard mill-31 ta’ Diċembru 2010, irid jiddeċiedi kemm se tkun ir-rata standard wara dakinhar. Artikoli 2 sa 4 Dawn l-Artikoli jipprevdu l-miżuri tad-dħul fis-seħħ tad-Direttiva. 2005/0051 (CNS) Proposta għal DIRETTIVA TAL-KUNSILL li temenda d-Direttiva 77/388/KEE dwar is-sistema komuni tat-taxxa fuq il-valur miżjud f’dak li għandu x’ jaqsam mal-perijodu minimu tar-rata standard IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 93 tiegħu, Wara li kkunsidra l-proposta mill-Kummissjoni [7], Wara li kkunsidra l-opinjoni tal-Parlament Ewropew[8], wara li kkunsidra l-opinjoni tal-Kumitat Ekonomiku u Soċjali Ewropew[9] , Billi: (1) It-tieni subparagrafu ta’ l-Artikolu 12(3)(a) tad-Direttiva 77/388/KEE tal-Kunsill tas-17 ta’ Mejju 1977 dwar l-armonizzazzjoni tal-leġiżlazzjonijiet ta’ l-Istati Membri f'dak li għandu x'jaqsam mar-rati tat-taxxa fuq il-bejgħ gross - Sistemi Komuni ta' taxxa fuq il-valur miżjud: bażi uniformi ta' analiżi[10], jistipula li l-Kunsill għandu jiddeċiedi dwar il-livell tar-rata standard li għandha tkun applikata wara l-31 ta’ Diċembru 2005. (2) Ir-rata standard tat-taxxa fuq il-valur miżjud bħalissa fis-seħħ f’diversi Stati Membri, ikkombinata mal-mekkaniżmi tas-sistema tranżitorja, tassigura li din is-sistema se tiffunzjona b'mod aċċettabbli. Madankollu, jeħtieġ li tiġi evitata diverġenza kbira bejn ir-rati standard tal-VAT applikati fl-Istati Membri li ma jmurx twassal għal żbilanċ strutturali fil-Komunità u tgħawwiġ tal-kompetizzjoni f'ċerti setturi ta' l-attività. (3) Għalhekk jidher xieraq li l-livell minimu ta’ rata standard jinżamm għal 15% għal perijodu biżżejjed twil li jħalli l-implimentazzjoni ta’ l-istrateġija biex tissimplikifa u timmodernizza l-leġiżlazzjoni Komunitarja preżenti tal-VAT, kif stipulat fil-komunikazzjonijiet tal-Kummissjoni tas-7 ta’ Ġunju 2000[11] u ta’ l-20 ta’ Ottubru 2003.[12] (4) Huwa għalhekk xieraq li tiġi emendata d-Direttiva 77/388/KEE. ADOTTA DIN ID-DIRETTIVA: Artikolu 1 L-ewwel u t-tieni subparagrafi ta’ l-Artikolu 12(3)(a) tad-Direttiva 77/388/KEE jinbidlu bit-test li ġej: “Ir-rati standard tat-taxxa fuq il-valur miżjud għandu jkun fiss minn kull Stat Membru bħala persentaġġ ta’ l-ammont taxxabbli u għandu jkun l-istess għal forniment ta’ l-oġġetti u tas-servizzi. Mill-1 ta’ Jannar 2006 sal-31 ta’ Diċembru 2010, ir-rati standard ma jistgħux ikunu inqas minn 15%. Il-Kunsill għandu jiddeċiedi skond l-artikolu 93 tat-Trattat, il-livell tar-rata standard li ser jkun applikat wara l-31 ta’ Diċembru 2010.” Artikolu 2 1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex ikunu konformi ma' din id-Direttiva mhux aktar tard mill-1 ta' Jannar 2006. Għandhom minnufih jinfurmaw lill-Kummissjoni b'dan. Meta l-Istati Membri jadottaw dawn il-miżuri, dawn għandu jkun fihom referenza għal din id-Direttiva jew ikunu akkumpanjati b'din ir-referenza dakinhar tal-pubblikazzjoni uffiċjali tagħhhom. Il-mod ta' kif issir din ir-referenza għandu jiġu stabbilit mill-Istati Membri. 2. L-Istati Membri għandhom jikkomunikaw lill-Kummissjoni d-dispożizzjonijiet tal-liġi nazzjonali li jadottaw fil-qasam kopert minn din id-Direttiva. Artikolu 3 Din id-Direttiva għandha tidħol fis-seħħ fl-għoxrin jum wara dak li fih tiġi ppubblikata fil- Ġurnal Uffiċjali ta' l-Unjoni Ewropea . Artikolu 4 Din id-Direttiva hi ndirizzata lill-Istati Membri. Magħmula fi Brussel, Għall-Kunsill Il-President [1] ĠU L 145 tat-13. 6.1977, p. 1. Direttiva kif l-aħħar emendata bid-Direttiva 2004/66/KE (ĠU L 168. 1.5.2004, p. 35). [2] Id-Direttiva 92/77/KEE (ĠU L 316 tal-31.10.1992, p. 1). [3] KOM(95)731 (ĠU C 73 tat-13.3.1996, p. 22) u KOM(1998)693 (ĠU C 409 tat-30.12.1998 p. 13). [4] Id-Direttiva 96/95/KE tal-Kunsill ta’ l-20.12.1996 (ĠU L 338 tat-28.12.1996, p. 89) u d-direttiva 1999/49/KE tal-Kunsill tal-25.5.1999 (ĠU L 139 tat-2.6.1999, p. 27). [5] KOM(2000) 348 finali. Komunikazzjoni tal-Kummissjoni dwar l-istrateġija biex ittejjeb il-ħidma tas-sistema tat-VAT fi-suq intern. [6] KOM(2003) 614 finali. Komunikazzjoni tal-Kummissjoni Analiżi u aġġornament tal-prijoritajiet ta’ l-istrateġija tal-VAT. [7] ĠU C […] ta' […], p. […]. [8] ĠU C […] ta' […], p. […]. [9] ĠU C […] ta' […], p. […]. [10] ĠU L 145, tat-13.6.1977, p.29. Direttiva kif l-aħħar emendata bid-Direttiva 2004/66/KE (ĠU L 168. 1.5.2004, p. 35). [11] KOM(2000) 348 finali. [12] KOM(2003) 614 finali.